
RAPORT DE SPECIALITATE
privind aprobarea contractului de novaţie a contractului de transfer activităţi nr. 9657/31.12.2021



Având în vedere Referatul de aprobare a proiectului de hotărâre nr. SC2022-................ al Primarului Municipiului Timișoara și Proiectul de hotărâre privind aprobarea contractului de novaţie a contractului de transfer activităţi nr. 9657/31.12.2021.
           Facem următoarele precizări: 
	Până în data de 31.12.2021, activităţile de administrare, întreţinere şi  exploatare a locurilor de parcare şi staţionare din Municipiul Timişoara au fost concesionate către Societatea Drumuri Municipale Timişoara SA.
Având în vedere apariția O.G. nr. 71 din 29 august 2002 privind organizarea şi funcţionarea serviciilor publice de administrare a domeniului public şi privat de interes local, act normativ cu caracter special în domeniul serviciilor publice de administrare a domeniului public și privat de interes local, printre care se regăsește și activitatea sus-menționată, s-a  impus stabilirea modalității de organizare și desfășurare a activității de parcare pe raza municipiului Timișoara, conform acestor prevederi legale.
Înfiinţarea, extinderea, desfiinţarea, organizarea şi coordonarea locurilor de parcare şi staţionare, proprietate publică a Municipiului Timişoara se face în baza unei Hotărâri a Consiliului Local al Municipiului Timişoara. 
Prin HCLMT nr. 450/07.12.2021 s-a înfiinţat Serviciul Public de Interes Local pentru Administrarea Parcărilor Publice din Municipiul Timișoara - TIMPARK, ca entitate cu personalitate juridică, care funcționează sub autoritatea Consiliului Local al Municipiului Timișoara, cu sediul  in Timișoara, Splaiul Nicolae Titulescu nr. 10, Județul Timiș.
	Eficiența serviciului public de administrare, întreţinere şi exploatare a locurilor de parcare şi staţionare din municipiul Timişoara influențează în mod direct mediul economic și social al unității administrativ-teritoriale. Calitatea acestuia ca și serviciu comunitar poate determina în mod cert creșterea nivelului de siguranță la nivel local, influentand direct calitatea vieţii în oras, prin asigurarea dreptului la mobilitate al fiecărui cetaţean. La nivelul întregii țări s-a manifestat în ultimii ani o preocupare deosebită în privința optimizării acestui serviciu, fiind verificate constant opțiunile autorităților locale pentru implementarea unor sisteme complexe de gestiune a serviciului comunitar de utilitate publica pentru administrarea, întretinerea şi exploatarea locurilor de parcare şi staţionare din Municipiul Timişoara. 
În conformitate cu prevederile OG nr.71/2002 privind organizarea şi funcţionarea serviciilor publice de administrare a domeniului public şi privat de interes local, autorităţile administraţiei publice locale au iniţiativa şi adoptă hotărâri referitoare la dezvoltarea şi modernizarea infrastructurii edilitar-urbane existente. De asemenea, în baza art. 128 alin. (1) din OUG nr.195/2002 privind circulaţia pe drumurile publice, autorităţile administraţiei publice locale au obligaţia de a asigura desfăşurarea fluentă şi în siguranţă a circulaţiei rutiere şi au atribuţii în stabilirea reglementărilor referitoare la regimul de acces şi circulaţie, staţionare şi parcare pentru diferite categorii de vehicule.
Serviciul Public de Interes Local pentru Administrarea Parcărilor Publice din municipiul Timișoara- TIMPARK, funcționează ca entitate cu personalitate juridică și buget propriu, în subordinea Consiliului Local al Municipiului Timișoara și va desfășura următoarele activități: 
a) activitatea de administrare a parcărilor publice (amenajare, dotare, exploatare); 
b) activitatea de ridicare, transport şi depozitare a autovehiculelor abandonate, fără stăpân sau staţionate neregulamentar în municipiul Timișoara; 
c) activitatea de constatare şi sancţionarea abaterilor de la regimul parcărilor; 
d) activitatea de gestionare a formularelor cu regim special; 
e) activitatea de facturare a abonamentelor și a voucherelor pentru parcare şi de urmărire a contractelor de comision pentru vânzarea voucherelor şi a contractelor pentru închiererea locurilor de parcare; 
f) activitatea de gestionare şi întreţinere a dotărilor parcărilor publice şi a parcului auto pentru ridicări şi blocări; 
g) activitatea de încasare a tarifelor pentru plata parcării, a taxelor de penalizare aplicate, precum și a celor pentru ridicarea, transportul și depozitarea autovehiculelor. 
Patrimoniul aferent serviciului de administrare a parcărilor este format din totalitatea drepturilor și obligațiilor cu valoare economică, precum și a bunurilor, respectiv forței de muncă, preluate de la Societatea Drumuri Municipale Timișoara S.A. ca urmare a transferului unei părți din  întreprindere.
			Prin art. 4 din HCLMT nr. 450/07.12.2021, s-a aprobat încheierea Contractului de transfer activități între Municipiul Timișoara, în calitate de cesionar și Societatea Drumuri Municipale Timișoara S.A., în calitate de cedent, conform Anexei nr. 5 la hotărâre.
Obiectul contractului îl constituie novarea Contractului de transfer de activități nr. 9657/31.12.2021, încheiat în baza HCLMT nr. 450/07.12.2021, prin schimbarea cesionarului, adică a debitorului din raportul juridic inițial, Municipiul Timișoara (cesionar novat), urmând ca noul cesionar să devină Serviciul Public de Interes Local pentru Administrarea Parcărilor Publice din Municipiul Timișoara - TIMPARK, cu respectarea dispozițiilor art. 1609 alin. 2 și următoarele din Codul civil.
Prin aprobarea contractului de novație prin schimbarea debitorului, se realizează  transmiterea de către MUNICIPIUL TIMIȘOARA, în calitate de CESIONAR în cadrul contractului de transfer de activități, a drepturilor și obligațiilor izvorâte din acest contract, către SERVICIUL PUBLIC DE INTERES LOCAL PENTRU ADMINISTRAREA PARCĂRILOR PUBLICE DIN MUNICIPIUL TIMIȘOARA – TIMPARK - noul cesionar, în vederea desfășurării de către această entitate a activităților de gestiune și exploatare a locurilor de parcare/staționare de pe domeniul public din Municipiul Timisoara, precum și a serviciilor de blocare și/sau ridicare, transport, depozitare și eliberare a vehiculelor oprite/staționate neregulamentar și a vehiculelor fără stăpân sau abandonate pe terenuri aparținând domeniului public sau privat al Municipiului Timișoara. 
           Având în vedere prevederile legale expuse în prezentul raport, apreciez că proiectul de hotărâre privind aprobarea contractului de novaţie a contractului de transfer activităţi nr. 9657/31.12.2021 îndeplinește condițiile pentru a fi supus dezbaterii și aprobării plenului consiliului local. 

